Nog drie renosters afgemaai in nasionale park‘n Foto wat by die park se plasing op Facebook verskyn het van een van die karkasse wat gevind is. Foto: Facebook via Pilanesberg National Park. Drie renosters, waaronder ŉ kalfie, is in die Pilanesberg- nasionale park in Noordwes gestroop. Die Pilanesberg- nasionale park het op sy amptelike Facebook-blad gesê die stroping het vermoedelik Sondagaand of vroeg Maandagoggend plaasgevind. “Ons renosterbeskermingseenheid het Maandag in die vroeë oggendure verdagtes gesien wat die park verlaat het en hulle toe agternagesit,” lui die inskrywing. Sers. Kelebogile Moleko, woordvoerder van die polisie, het aan Maroela Media gesê die parkeenheid het die polisie ook in kennis gestel van die Mazda-voertuig waarmee die verdagtes gevlug het en die polisie het hulle agternagesit. ŉ Hoëspoed-jaagtog het ontvou. “Die bestuurder van die Mazda het tussen Sun City en Madikwa teen ŉ boomstam gebots. Een mens (39) is in hegtenis geneem terwyl twee ander daarin kon slaag om te voet te ontsnap,” het Moleko gesê. Volgens Moleko is ses renosterhorings, ŉ vuurwapen en ŉ byl in die motor aangetref. Die verdagte sal na verwagting vandag in die Madikwa-landdroshof verskyn op aanklag van die onwettige besit van renosterhorings sowel as die onwettige besit van ŉ vuurwapen en ammunisie. Die polisie is steeds op die ander twee verdagtes se spoor. Die park het in die inskrywing gesê drie karkasse is in die park aangetref ná ŉ soektog met ŉ helikopter – twee koeie en een kalfie. “Ons soektog duur voort.” Daar is ook melding gemaak van presies hóé moeilik dit is om die diere te beskerm. “Hulle [die stropers] beweeg soos spoke in die donker.” Die park sê daar is soveel meer wat gedoen moet word om renosters te beskerm. “Nie net deur renosterbeskermingseenhede nie, maar ook dat die regering erken ons het ŉ krisis op hande.” In die inskrywing vra die park dat mense nie die rug sal draai op dié onskuldige diere nie. “RIV. Jammer ons het julle gefaal.”